6. ΝΟΜΟΘΕΤ. ΔΙΑΤΑΓΜΑ υπ’ αριθ. 420 της 21/23 Οκτ. 1947 Περί φορολογικών απαλλαγών των εκπαιδευτικών και νοσηλευτικών ιδρυμάτων. Άρθρ.1.-1.Τα υπό της Αναργυρείου και Κοργιαλενείου Σχολής Σπετσών, του Ελληνοαμερικανικού εκπαιδευτικού ιδρύματος (Κολλεγίου Αθηνών), του Αμερικανικού Κολλεγίου Θηλέων (Ελληνικού Αθηνών), του εν Θεσσαλονίκη Αμερικανικού Κολλεγίου «Ανατόλια», της εν Θεσσαλονίκη Γεωργικής Πρακτικής Αμερικανικής Σχολής και της εν Κονίτση Αναγνωστοπουλείου Γεωργικής Πρακτικής Σχολής εισαγόμενα εκ του εξωτερικού είδη τα αναγκαιούντα δια την ανασυγκρότησιν των ιδρυμάτων τούτων και δια την εκπλήρωσιν του προορισμού των δύνανται ν’ απαλλάσσωνται, κατόπιν ειδικής εκάστοτε αδείας του Υπουργού των Οικονομικών, του εισαγωγικού δασμού, του φόρου κύκλου εργασιών, και παντός ετέρου φόρου, τέλους ή εισφοράς εισπραττομένου κατά την εισαγωγήν υπέρ του Δημοσίου ή υπέρ τρίτων. 2.Προκειμένου περί εισαγωγής αυτοκινήτων υπό των εν παρ. 1 εκπαιδευτικών ιδρυμάτων δια τας ανάγκας των η απαλλαγή δύναται να παρέχηται μέχρι δέκα κατ’ ανώτατον όριον αυτοκινήτων λεωφορείων ή φορτηγών δι’ έκαστον ίδρυμα αποκλειομένων των επιβατικών. Άρθρ.2.-1.Τα εν άρθρ. 1 παρ. 2 αυτοκίνητα απαλλάσσονται ωσαύτως παντός φόρου ή τέλους χαρτοσήμου καθώς και του φόρου διοδίων, εφ’ όσον χρησιμοποιούνται δια τον προορισμόν, δι’ ον εισήχθησαν. 2.Δι’ αποφάσεων του Υπουργού των Οικονομικών και του αρμοδίου Υπουργού δύνανται ν’ απαλλάσσωνται των τελών κυκλοφορίας αυτοκίνητα ανήκοντα κατά κυριότητα εις νοσηλευτικά ιδρύματα κοινής ωφελείας χρησιμοποιούμενα αποκλειστικώς δια τας ανάγκας αυτών. 3.Κυρούνται αι μέχρι της ενάρξεως της ισχύος του παρόντος άρθρου εκδοθείσαι αποφάσεις του Υπουργού των Οικονομικών, περί απαλλαγής εκ των τελών κυκλοφορίας αυτοκινήτων ανηκόντων κατά κυριότητα εις ιδρύματα περί ων αι παρ. 1 και 2 του παρόντος άρθρου. 4.Υπόκεινται εις το ήμισυ των τελών της εμπορικής κλίμακος αι αποδείξεις πληρωμής των υπό των εν άρθρ. 1 ιδρυμάτων προμηθευομένων ειδών διατροφής δια την τροφοδοσίαν των μαθητών αυτών. Άρθρ.3.-Δια Β.Δ/των, εκδιδομένων τη προτάσει του Προέδρου της Κυβερνήσεως, του Υπουργού των Οικονομικών και του αρμοδίου Υπουργού δύναται να επεκτείνωνται και επί ετέρων ευαγών ή φιλανθρωπικών εκπαιδευτικών ιδρυμάτων αι διατάξεις του παρόντος οριζομένου δι’ αυτών και του χρόνου της ισχύος των παρεχομένων απαλλαγών και μειώσεων. Άρθρ.4.-Η ισχύς του παρόντος Ν.Δ/τος ανατρέχει από 1ης Απρ. 1947. Εις εκτέλεσιν του άρθρ. 3 εξεδόθησαν τα κάτωθι Β.Δ/τα περί επεκτάσεως των δια του Ν.Δ. 420/1947 καθιερουμένων απαλλαγών: α)Β.Δ. 1/2 Μαρτ. 1948 εις την θρησκευτικήν και εκπαιδευτικήν Ευαγή Αδελφότητα θεολόγων η Ζωή, επί μίαν δεκαετίαν, β)Β.Δ. 4/6 Νοεμ. 1948 εις τον Εκκλησιαστικόν Οργανισμόν της Αποστολικής Διακονίας της Εκκλησίας της Ελλάδος, επί μίαν πενταετίαν. γ)Β.Δ. 12/21 Μαρτ. 1949 εις το Αλεξανδράκειον Πτωχοκομείον και Γηροκομείον Καλαμών, (άνευ χρονικού περιορισμού), δ)Β.Δ. 19 Μαΐου/19 Ιουν. 1949 εις την εν Αθήναις Φιλεκπαιδευτικήν Εταιρείαν, επί μίαν τριετίαν, ε)Β.Δ. 4/4 Νοεμ. 1949 εις το εν Αθήναις Ελληνικόν Αντικαρκινικόν Ινστιτούτον (της Χριστιανικής Κοινωνικής Ενώσεως), επί μίαν πενταετίαν και ς)Β.Δ 21/24 Μαρτ. 1951 εις τας τεχνικάς Σχολάς τας υπαγομένας εις την αρμοδιότητα του Υπουργείου Εμπορίου και Εμπορικής Ναυτιλίας τας ιδρυθείσας υπό Κοινωφελών Ιδρυμάτων, νομικών προσώπων, δωρεών εν ζωή ή εις εκτέλεσιν διατάξεων τελευταίας βουλήσεως διαθετών, δια τα όργανα, σκεύη, υλικά και εν γένει τα εφόδια τα προμηθευόμενα δια χρημάτων του Σχεδίου Ανασυγκροτήσεως ή αποστελλόμενα δωρεάν παρά του Διεθνούς Εκπαιδευτικού Οργανισμού ή Οργανισμών εθελοντικής βοηθείας εξωτερικού και προοριζόμενα δια την λειτουργίαν, την ανασυγκρότησιν και την εκπλήρωσιν του σκοπού των Σχολών τούτων. 